《竹塘老姆行》
清代·包彬

竹塘春好花映闾，花边游女纷琼琚。玉叶金枝一老姆，蓬首不整衣无袽。

在昔天崇盛藩府，王子分茅镇南土。如花之女天人俦，清矑横列修眉妩。

晓日吹笙叫凤皇，晚窗罢绣调鹦鹉。皇孙择婿鄙豪华，但选人龙与文虎。

宣州谭生英妙姿，笔底掣电风雷驰。朝为千诗暮百赋，元气湿楮何淋漓。

皇孙一见叹奇绝，画屏当昼牵红丝。参佐风流宾客盛，谭生掞藻满座靡。

楼头指日骑双凤，鼙鼓惊人隔鸳梦。流离展转为俘囚，穷鳞眼看釜底游，幸遇将军不好武，闻道能诗色乃柔。

笑指梅花赋百首，诗成当以不死酬。口号不待八叉就，词源浩如三峡流。

侍史代书欲腕脱，高座惊读快拍浮。笔阵扫开剑铓利，惊鱼掉鬐倏脱钩。

痛定徐思更惨绝，平台旧馆余残血。红颜一去断音尘，半镜怀藏苦难说。

绝域穷乡独往还，月轮几遍看圆缺。月缺果然还复圆，相逢喜剧翻悲切。

定情正值梅花开，金炉那用沈檀爇。百首新篇歌撒帐，流苏夜夜霏香雪。

莫将铅泪哭铜驼，生死因缘重缔结。星移物换几度春，帘前燕子怨家贫。

奉诚非复马家宅，东来卜筑江之滨。行歌憔悴不求仕，碌碌饥驱越与秦。

丰容一别一回改，闺中鸦鬓看堆银。当时镂玉嫌钗重，此日裁裙喜布新。

御穷老去操箕帚，王姬能作民间妇。持门辛苦守良人，嘉偶到头非怨偶。

歌楼无树碧云遥，旧梦依依乌鹊桥。莫把残诗重索笑，落梅万点付风飘。

作者简介：包彬，字文在，号朴庄，又号惕斋，江阴人。乾隆戊午举人。有《朴庄诗稿》。